Wybuch metanu na grubie we Stōnawie wele Karwinej. Sōm zabici [Aktualizacyje]
Na grubie ČSM we Stōnowie (cz. Stonava) wele Karwinej we sztwŏrtek na wieczōr wybuch metan. Wybuch bōł 800 metrōw od ziymi. Na ta chwila (godz. 21.00) 10 bergmōnōw je ciynżko raniōnych, jedyn zabity, a 10 inkszych szukajōm. Podug czeskej telewizji mōgło już umrzyć nastypnych 5 bergmōnōw, ale ôficjalnie żŏdyn z gruby ČSM i kōncernu OKD, do kerego ta gruba przinŏleży, nie chce tego jeszczy potwierdzić.
Raniōnych wożōm do szpitala we Ôstrawie-Porubie.
Aktualizacyjŏ 22.30: Podug rzecznika OKD Iva Čelechovskygo, zaginiōne bergmōny na 99% pochodziōły z polskej strōny.
Aktualizacyjŏ 23.05: CT24 informuje ô 5 zabitych; dalyj szukajōm 8 bergmanōw.
Aktualizacyjŏ 23.15: Informacyjŏ ô 5 zabitych potwierdziōł rzecznik OKD, Ivo Čelechovsky. Gŏdŏ tyż, co wiynkszość zabitych a raniōnych to bergmōny z Polski.
Aktualizacyjŏ 7:10: Podug redaktorki ČT Heleny Dohnalovej 8 zaginiōnych bergmonōw tyż nie żyje. Nie potwierdziōł tego jeszczy kōncern OKD. Postrzōd zaginiōnych, zabitych a raniōnych 22 to bergmōny z Polski i jedyn z Rep. Czeskej.
Aktualizacyjŏ 7:30: Kōncern OKD potwierdziōł, iże nie żyje 13 bergmōnōw. We szpitalu jedyn ôstŏwŏ w stanie krytycznym.
We Karwinie je już prymier Polski, Mateusz Morawiecki, a na przedpołednie zapowiedzioł sie premier Rep. Czeskej Andrej Babiš, kery z rana mŏ swołanŏ rada zicherhajtu.
Gruba bōła ôtwartŏ we 1968 roku.
Foto tytułowe: Petr Štefek [CC-BY-SA-3.0 or CC BY 2.5], from Wikimedia Commons
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn vec_Latn